Secretarul de stat american Antony Blinken a cerut marţi, 5 martie, grupării islamiste palestiniene Hamas să accepte un "armistiţiu imediat" cu Israelul, transmite AFP.
"Avem ocazia (să ajungem) la un armistiţiu imediat, care i-ar putea readuce acasă pe ostatici, ar putea permite o creştere considerabilă a cantităţii de ajutoare umanitare pentru palestinienii care au o nevoie atât de disperată de ele şi care ar putea de asemenea să creeze condiţiile unei rezolvări durabile" a conflictului, a spus şeful diplomaţiei americane la o întâlnire la Washington cu prim-ministrul Qatarului.
"Hamas trebuie să decidă dacă este gata să se angajeze în acest armistiţiu", a adăugat el.
La Cairo sunt în curs negocieri între Hamas şi mediatorii internaţionali, printre care şi Qatarul, reaminteşte AFP. Premierul acestei ţări cu rol cheie în tratative, Mohammed bin Abdulrahman Al-Thani, a promis că va insista pentru încheierea unui acord.
"În ciuda tuturor celor care vor să submineze eforturile pentru pace, noi dorim să aducem pacea, dorim să vedem sfârşitul suferinţelor umanitare, vrem să vedem ostaticii înapoi alături de familiile lor", a spus Al-Thani.
Blinken a cerut totodată Israelului să permită intrarea mai multor ajutoare umanitare în Gaza asediată, unde ONU apreciază că este "aproape inevitabilă" foametea şi unde SUA a paraşutat ajutoare. "Israelul trebuie să maximizeze toate mijloacele posibile, toate metodele posibile pentru ca asistenţa să ajungă la cei care au nevoie", a afirmat el, susţinând deschiderea mai multor puncte de trecere către teritoriul controlat de Hamas.